**Informatīvais ziņojums “Par sarunu noslēgšanu par Latvijas pievienošanos Ekonomiskās sadarbības un attīstības organizācijai”**

**I PAMATOJUMS**

Pamatojoties uz Ministru kabineta 2013. gada 2. decembra rīkojuma Nr. 584 „Par darba grupu sarunām par Latvijas Republikas pievienošanos Ekonomiskās sadarbības un attīstības organizācijai” 9. punktu, Ministru kabineta 2004.gada 25.augusta rīkojuma Nr.589 “Par Latvijas Republikas un Ekonomiskās sadarbības un attīstības organizācijas (OECD) sadarbības politikas pamatnostādnēm” 3. un 5.punktiem, kā arī saskaņā ar Ministru kabineta 2016. gada 24. maija sēdes protokollēmuma 20.§ 5.punktu, Ārlietu ministrija (turpmāk – ĀM) sadarbībā ar iesaistītajām valsts pārvaldes iestādēm ir sagatavojusi informatīvo ziņojumu “Par sarunu noslēgšanu par Latvijas pievienošanos Ekonomiskās sadarbības un attīstības organizācijai” (turpmāk - Informatīvais ziņojums).

**II IEVADS**

2016.gada 1.jūlijā Latvija kļuva par Ekonomiskās sadarbības un attīstības organizācijas (turpmāk – OECD) dalībvalsti, noslēdzot 3 gadu ilgu iestāšanās sarunu procesu. Sarunas par pievienošanos organizācijai tika uzsāktas 2013.gadā saskaņā ar OECD apstiprināto Latvijas iestāšanās sarunu „Ceļa karti”. Ceļa kartē tika noteikts Latvijas pievienošanās plāns organizācijai, t.sk. iestāšanās nosacījumi, procedūras, kā arī OECD komitejas un darba grupas, kuras veica izvērtējumu par Latvijas gatavību un spēju ieviest OECD saistošos standartus (konvencijas, lēmumus un rekomendācijas), kā arī izvērtēja Latvijas politiku un to ieviešanas prakses atbilstību OECD labākajai praksei. Izvērtējumus veica sekojošas OECD komitejas un darba grupas:

1) Investīciju komiteja;

2) Kukuļošanas apkarošanas starptautiskajos biznesa darījumos darba grupa;

3) Korporatīvās pārvaldības komiteja;

4) Finanšu tirgu komiteja;

5) Apdrošināšanas un privāto pensiju komiteja;

6) Konkurences komiteja;

7) Fiskālo lietu komiteja;

8) Vides politikas komiteja;

9) Ķimikāliju komiteja;

10) Publiskās pārvaldības komiteja;

11) Regulatīvās politikas komiteja;

12) Statistikas un statistikas politikas komiteja;

13) Ekonomikas un attīstības analīzes komiteja;

14) Izglītības politikas komiteja;

15) Nodarbinātības, darba un sociālo lietu komiteja;

16) Veselības komiteja;

17) Tirdzniecības komiteja;

18) Zivsaimniecības komiteja;

19) Zinātnes un tehnoloģiju politikas komiteja;

20) Digitālās ekonomikas politikas komiteja;

21) Patērētāju aizsardzības politikas komiteja.

OECD komiteju izvērtējumi balstījās uz Latvijas valsts institūciju sniegto pašnovērtējumu par atbilstību OECD juridiskajiem instrumentiem un OECD ekspertu tehnisko misiju ietvaros veikto Latvijas situācijas analīzi. OECD sekretariāta sagatavotie izvērtējumi, no tiem izrietošās rekomendācijas un Latvijas progress to ieviešanā tika apspriests diskusijās ar OECD dalībvalstīm atbildīgo OECD komiteju un darba grupu ietvaros. Iestāšanās procesā no Latvijas puses bija iesaistīta lielākā daļa valsts pārvaldes institūciju un kopumā vairāk nekā 110 eksperti.

Tehniskais izvērtējuma process tika noslēgts 2016.gada 18.aprīlī, saņemot pēdējo no komiteju formālajiem atzinumiem. 2016.gada 11.maijā OECD dalībvalstis vienbalsīgi uzaicināja Latviju pievienoties organizācijai.

Latvijas iestāšanās process OECD

* 2013.gada 29.maijā OECD ministru Padomes laikā Latvija tika uzaicināta uzsākt sarunas par pievienošanos OECD;
* 2013.gada 15.oktobrī OECD Padome apstiprināja Latvijas iestāšanās sarunu „Ceļa karti”. 2013. gada 9.-10.decembrī tika uzsāktas oficiālās sarunas;
* 2014.gada 14. februārī Latvija OECD Sekretariātam iesniedza Sākotnējo memorandu, kurā tika atspoguļots Latvijas sākotnējais viedoklis par Latvijas tiesību aktiem un to piemērošanas prakses atbilstību 230 OECD instrumentiem;
* 2016.gada 18.aprīlī noslēdzās tehniskās sarunas, Latvijai saņemot pozitīvus formālos atzinumus no visām minētajām komitejām;
* 2016.gada 11.maijā OECD Padomes sēdē OECD dalībvalstis pieņēma vienbalsīgu lēmumu uzaicināt Latviju kļūt par organizācijas dalībvalsti;
* 2016.gada 2.jūnijā Ministru prezidents M.Kučinskis un OECD ģenerālsekretārs A.Gurija parakstīja Līgumu par Latvijas Republikas pievienošanās Konvencijai par Ekonomiskās sadarbības un attīstības organizāciju nosacījumiem;
* 2016.gada 16.jūnijā likums “Par 1960. gada 14.decembra Konvenciju par Ekonomiskās sadarbības un attīstības organizāciju un Līgumu par Latvijas Republikas pievienošanās Konvencijai par Ekonomiskās sadarbības un attīstības organizāciju nosacījumiem” tika apstiprināts Latvijas Republikas Saeimā;
* 2016.gada 1.jūlijā Francijas valdības depozitārijam tika iesniegts Latvijas pievienošanās OECD raksts un saskaņā ar OECD Konvencijas 16.pantu Latvija kļuva par pilntiesīgu 35. OECD dalībvalsti.

**III LATVIJAS IESTĀŠANĀS SARUNU PROCESS**

Iestāšanās sarunu procesā paveiktais

Latvijas iestāšanās process OECD ir ļāvis novērtēt Latvijas vietu starp attīstītākajām OECD dalībvalstīm. OECD izmantotā metodoloģija un statistikas dati par Latviju ir snieguši jaunu un salīdzināmu informāciju par ekonomiskajiem un sociālajiem procesiem, to izmaiņām un prognozēm. Iestāšanās procesā saņemtā informācija ir bijusi lietderīga, lai novērtētu Latvijā veikto strukturālo reformu progresu. Savukārt OECD rekomendācijas ir bijis nozīmīgs instruments ekspertiem un politikas veidotājiem, lai veiktu uz pierādījumiem balstītus uzlabojumus tiesiskajā ietvarā un tā ieviešanas praksē vairākās Latvijas sabiedrībai svarīgās jomās.

Iestāšanās procesā saņemtās rekomendācijas iedalāmas 2 kategorijās: 1) rekomendācijas, kuru izpilde ir saistīta ar atbilstību OECD standartiem, un bija priekšnoteikums dalībai organizācijā; 2) rekomendācijas politiku uzlabošanai gan īstermiņā, gan ilgtermiņā, kas balstītas uz OECD dalībvalstu labāko praksi.

Saskaņā ar sarunu gaitā sniegto informāciju, Latvijai bija nepieciešams veikt būtiskus uzlabojumus tiesiskajā ietvarā un tā ieviešanas praksē, lai atbilstu OECD standartu minimālajām prasībām sekojošās jomās:

* Cīņa ar kukuļošanu starptautiskajos biznesa darījumos un noziedzīgi iegūtu līdzekļu legalizācijas novēršana. Lai nodrošinātu Latvijas atbilstību 1997.gada 21.novembra Konvencijai par ārvalstu amatpersonu kukuļošanas apkarošanu starptautiskajos biznesa darījumos (turpmāk - OECD Pretkorupcijas Konvencija) kopumā tika veikti 15 likumu grozījumi, pilnveidojot Krimināllikuma, Kriminālprocesa u.c. likumu normas, kas regulē cīņu ar kukuļdošanu ārvalstu amatpersonām, kā arī veikta virkne pasākumu, lai uzlabotu finanšu sistēmas uzraudzību un noziedzīgi iegūtu līdzekļu legalizēšanas risku novēršanā.
* Valsts kapitālsabiedrību pārvaldība. Lai nodrošinātu Latvijas valsts kapitālsabiedrības pārvaldību atbilstoši OECD Vadlīniju prasībām, tika pieņemts un ieviests praksē Publiskas personas kapitāla daļu un kapitālsabiedrību pārvaldības likums. Noteikta Kapitālsabiedrību koordinācijas institūcija, uzdodot tās funkcijas pildīt Pārresoru koordinācijas centram, nodrošināti vienoti principi un vadlīnijas labas korporatīvās pārvaldības prakses ieviešanai visās valsts kapitālsabiedrībās (caurskatāmība, ikgadējie ziņojumi, kapitālsabiedrību vidēja termiņa stratēģiju izvērtēšana, dividenžu politika u.c.). Ņemot vērā OECD dalībvalstu labāko praksi, ekonomiski nozīmīgajās valsts kapitālsabiedrībās tika uzsākta profesionālu un neatkarīgu padomju izveide.
* Cīņa pret izvairīšanos no nodokļu nomaksas. Lai nodrošinātu atbilstību OECD konvencijas par savstarpējo administratīvo palīdzību nodokļu jomā prasībām, tika veikti grozījumi Kredītiestāžu likumā, kas atcēla ierobežojumus ārvalstu jurisdikcijām saņemt informāciju no Latvijas bankām. OECD konvencijas piemērošana nodrošina tiesisku sadarbības mehānismu nodokļu informācijas apmaiņai (pēc pieprasījuma, automātiski un pēc savas iniciatīvas). OECD globālā standarta ietvaros 2017.gadā Valsts ieņēmumu dienests automātiski saņems informāciju no ārvalstu nodokļu administrācijām par Latvijas rezidentu kontiem šo jurisdikciju finanšu iestādēs. Tieši automātiska informācijas apmaiņa ir atzīta kā svarīgs instruments cīņā pret pārrobežu krāpšanu nodokļu jomā un izvairīšanos no nodokļu maksāšanas.
* Brīva kapitāla kustība. Lai nodrošinātu brīvu kapitāla apriti starp OECD dalībvalstīm saskaņā ar OECD Liberalizācijas kodeksiem, Latvija, tiktāl cik tas iespējams ES iekšējā tirgus režīma ietvaros, ir veikusi izmaiņas, nodrošinot vienādas tiesības OECD dalībvalstu investīcijām finanšu sektorā; nodrošinājusi vienādas investīciju iespējas azartspēļu un izložu uzņēmumos, kā arī apņēmusies līdz 2020.gadam nodrošināt visām OECD dalībvalstīm vienādas tiesības attiecībā uz zemes iegādi un investīcijām apsardzes uzņēmumos.

Rekomendācijas pārējās jomās balstās uz OECD labāko praksi, un to mērķis ir palīdzēt Latvijai veikt uzlabojumus īstermiņā un ilgtermiņā tādos Latvijai svarīgos jautājumos kā produktivitātes veicināšana, uzņēmējdarbības vides uzlabošana, izglītības un darba tirgum nepieciešamo prasmju nodrošināšana, nevienlīdzības mazināšana, nodarbinātība, veselības pakalpojumu pieejamība, konkurences politika, patērētāju aizsardzība u.c.

Visas rekomendācijas, to ieviešanas progress un turpmākais rīcības plāns detalizēti ir norādīts Informatīvā ziņojuma 1.pielikumā.

Rekomendāciju turpmākā ieviešana

Rekomendāciju ieviešana arī turpmāk daļēji tiks uzraudzīta no OECD puses. Īpaši to rekomendāciju izpilde, kas nepieciešamas, lai nodrošinātu Latvijas atbilstību OECD saistošajiem instrumentiem, kā arī Latvijas iestāšanās procesa ietvaros uzņemto saistību ieviešanai.

* Saskaņā ar Latvijas pievienošanās līgumu OECD Korporatīvās pārvaldības komitejā un Veselības komitejā tiks veikti Latvijas pēc-iestāšanās izvērtējumi (Korporatīvās pārvaldības komitejā - 2017. gada pavasarī un 2018.gadā un Veselības komitejā - 2018.gada jūnijā).
* OECD Kukuļošanas apkarošanas starptautiskajos biznesa darījumos darba grupā regulāri tiek veikti izvērtējumi par dalībvalstu progresu OECD Pret-korupcijas konvencijas standartu ieviešanā (nākošie Latvijas progresa ziņojumi paredzēt 2016.gada oktobrī un 2017.gada oktobrī).
* Ekonomikas un attīstības analīzes komitejā regulāri (vienu reizi divos gados) tiek veikts visaptverošs ekonomiskais pārskats (nākamais Latvijas ekonomikas pārskats tiks veikts 2017.gada maijā).

Pārējās OECD komitejās turpmākā rekomendāciju ieviešanas uzraudzība no OECD puses nebūs tik sistemātiska un regulāra kā iepriekš minētajās komitejās. Latvija kā OECD dalībvalsts turpmāk piedalīsies OECD regulārajā darbā, kas ir vērsts uz labākās prakses risinājumiem nozarē kopumā, salīdzinot un izceļot labāko dalībvalstu piemērus. Informatīvā ziņojuma 1.pielikumā ir uzskaitītas Latvijas iestāšanās sarunu procesā saņemtās OECD rekomendācijas, kas būs atskaites punkts Latvijas turpmākajam progresa novērtējumam šādos OECD kopējo nozares pārskatu ietvaros, t.sk., dažādu indikatoru un statistikas salīdzinājumos ar citām OECD dalībvalstīm.

Sekmīga turpmākā OECD labākās prakses pārņemšana būs atkarīga no politikas veidotāju un nozares ekspertu ikdienas sadarbības ar attiecīgajām OECD komitejām, iegūtās informācijas analīzes, tās piemērošanas Latvijas vajadzībām un spējas nodrošināt atbilstoša tiesiskā regulējuma un ieviešanas prakses uzlabojumus. Arī izvērtējot citu OECD dalībvalstu pieredzi, secināms, ka OECD labākās prakses pārņemšana nav centralizēts process, bet gan atbildīgo valsts institūciju ikdienas darbs.

Balstoties uz iepriekš minēto un jau sekmīgo pieredzi Latvijas iestāšanās sarunu procesā[[1]](#footnote-1), turpmākās OECD labākās prakses pārņemšanai atbildīgās valsts institūcijas savas kompetences jautājumu ietvaros tiek aicinātas izvērtēt nepieciešamību izveidot ekspertu darba grupas, iekļaujot tajās visu līdzatbildīgo institūciju pārstāvjus. Šādas darba grupas mērķis būtu padziļināti vērtēt un izstrādāt konkrētus rīcības plānus OECD labākās prakses pārņemšanai konkrētās jomās, it īpaši Latvijas noteikto prioritāšu (skatīt nākamo sadaļu) kontekstā.

Ņemot vērā, ka daļa izteikto rekomendāciju piedāvā papildus instrumentus to izvirzīto mērķu sasniegšanai, kas jau ir noteikti Valdības rīcības plānā, nozaru politikas plānošanas dokumentos, vai citās starptautiskajās saistībās un rekomendācijās, valsts institūcijas tiek aicinātas OECD rekomendācijas un turpmākās OECD labākās prakses ieviešanu pēc iespējas nodrošināt jau esošo sadarbības un uzraudzības formātu ietvaros, piemēram, Valdības rīcības plāna izpildes pārskata sagatavošanas vai politikas plānošanas dokumentu izvērtēšanas ietvaros.

Minētais attiecas arī uz to OECD juridisko instrumentu ieviešanu, kas tiks izstrādāti un apstiprināti pēc Latvijas pievienošanās organizācijai. Līdzīgi kā iestāšanās sarunu procesā atbildīgajām valsts institūcijām, nepieciešamības gadījumā sadarbojoties ar līdzatbildīgajām institūcijām, būs jānodrošina OECD juridisko instrumentu ieviešana, t.sk. izstrādājot vai veicot izmaiņas tiesību aktos un to ieviešanas praksē.

Latvijas kopējo sadarbību ar OECD turpinās koordinēt ĀM un jaunizveidotā Latvijas pārstāvniecība OECD (skatīt nākamajās sadaļās). ĀM nodrošinās starpinstitūciju koordināciju par sadarbības ar OECD horizontālajiem jautājumiem, t.sk. organizācijas pārvaldības jautājumiem, sadarbības prioritāšu noteikšanu u.c. jautājumiem. ĀM sadarbībā ar Latvijas pārstāvniecību OECD iesniegs Ministru kabinetā informatīvo ziņojumu par Latvijas dalības OECD pirmā gada izvērtējumu un nepieciešamības gadījumā priekšlikumiem par sadarbības vai koordinācijas mehānisma uzlabošanu.

Rīkojums “Par ministriju kompetenču sadalījumu Latvijas interešu pārstāvēšanā Ekonomiskās sadarbības un attīstības organizācijas komitejās un darba grupās” nosaka ministriju kompetenču sadalījumu par Latvijas interešu pārstāvēšanu Ekonomiskās sadarbības un attīstības organizācijas komitejās un darba grupās.

**IV Latvijas kā OECD dalībvalsts turpmākās prioritātes sadarbībā ar organizāciju**

Ņemot vērā organizācijas pamatfunkcijas – sniegt atbalstu dalībvalstu centieniem uzlabot to ekonomiskās un sociālās politikas iedzīvotāju labklājībai, Latvijas sadarbības prioritātēm ar OECD jābūt balstītām uz nacionālās dienaskārtības aktuālajiem jautājumiem un izaicinājumiem. Vienlaikus jāņem vērā pašas organizācijas stiprās puses un tie jautājumi, kur sadarbībai varētu būt vislielākā pievienotā vērtība. Sadarbības intensitātei ir jābūt lielākai tajās jomās un OECD instrumentos, kur pastāv šāda mijiedarbība. Ņemot vērā šos apsvērumus, šādas jomas ir identificētas kā prioritāras sadarbībai ar OECD:

* Produktivitātes veicināšana (stratēģiska OECD prioritāte, arī 2016. gada OECD Ministru Padomes prioritārā joma, kura tiek apskatīta teju visās OECD galvenajās publikācijās un jaunajās iniciatīvās, piemēram, par ekonomikas digitalizāciju, par jauniem risinājumiem ekonomisko izaicinājumu pārvarēšanai (NAEC), par produktivitātes uzlabošanas un iekļaujošas izaugsmes savietojamību).
* Iekļaujošs un labi funkcionējošs darba tirgus, ietverot darba tirgum nepieciešamo prasmju attīstīšanu (OECD viena no stratēģiskajām prioritātēm, kas paredz nevienlīdzības mazināšanu, izpēti par prasmju attīstīšanu katrā izglītības pakāpē, arodizglītībā un mūžizglītībā, kā arī par pārkvalifikāciju digitalizācijas rezultātā zaudēto un jaunradīto darba vietu apgūšanai).
* Cīņa pret izvairīšanos no nodokļu maksāšanas un darbs pie OECD standartu informācijas apmaiņas un caurskatāmības jomā ieviešanas.
* Cīņa pret korupciju un noziedzīgi iegūtu līdzekļu legalizāciju (OECD Pret-korupcijas konvencija tiek uzskatīta par nozīmīgāko starptautisko instrumentu pārrobežu kukuļošanas apkarošanā).
* Valsts kapitālsabiedrību pārvaldība (OECD Vadlīnijas ir vienīgais starptautiskais instruments šajā jomā).

Latvijas prioritāšu saraksts tiks atjaunots reizi divos gados (pakārtoti OECD programmas un budžeta veidošanai).

Nozaru ministriju identificētie prioritārie virzieni sadarbībai ar OECD komitejām un darba grupām, ņemot vērā valdības, ministriju un politikas plānošanas dokumentu prioritātes, kā arī komiteju darba programmas turpmākajiem gadiem.

|  |  |
| --- | --- |
| **Komitejas, darba grupas nosaukums** | **Prioritārie sadarbības virzieni** |
| Ekonomikas un attīstības analīzes komiteja | * Tautsaimniecības transformācijas nodrošināšana uz zināšanām un inovācijām balstītu ekonomiku;
* Izglītības piedāvājuma nodrošināšana atbilstoši darba tirgus prasībām un darba tirgus apsteidzošo pārkārtojumu sistēmas ieviešana;
* Strukturālo reformu, t.sk. starptautisko organizāciju (OECD, Eiropas Komisija, Starptautiskais Valūtu fonds u.c.) sniegto rekomendāciju, īstenošanas progresa uzraudzība un novērtēšana.
 |
| Industrijas, inovāciju un uzņēmējdarbības komiteja | * Industriālās politikas plānošana un veidošana Latvijā, ņemot vērā starptautiskās tendences un jaunāko starptautiskā līmeņa statistiku un pētījumus;
* Turpmāka iesaiste tādos ar industriālo politiku saistītos jautājumos kā produktivitātes analīze un rūpniecības politikas novērtējums (jaunie izaugsmes avoti), globalizācija un piegāžu ķēžu analīze.
 |
| Izglītības politikas komiteja | 1. Visu pakāpju izglītības vides kvalitātes paaugstināšana, aptverot šādas tematiskās jomas:
* izglītības satura attīstību, kas veicina indivīdu zināšanu, kompetenču un prasmju attīstību un nostiprināšanu;
* mācībspēku sākotnējās izglītības un profesionālas kompetences pilnveides jautājumus, kas nodod šo izglītības saturu izglītojamiem;
* mūsdienīgas izglītības vides (plašākajā nozīmē) un izglītības procesa nodrošināšanu, kas veicina satura uztveri un apguvi;
* iekļaujošās izglītības principa iedzīvināšanu, kas paredz vienādu iespēju neatkarīgi no izglītojamo vajadzībām un spējām, mantiskā, sociālā stāvokļa, rases, tautības, dzimuma, reliģijas un politiskās pārliecības, veselības stāvokļa, dzīvesvietas un nodarbošanās pieejamā, cienošā un atbalstošā vidē;
* augstākās izglītības starptautiskās konkurētspējas veicināšanu, attīstot studiju programmas ES valodās un veicinot mācībspēku mobilitāti, ārvalstu mācībspēku piesaisti;
* reformu izglītības jomā īstenošanas pieredzes apmaiņu ar OECD dalībvalstīm, jo Latvija gatava ne tikai saņemt informāciju un OECD analītisko atbalstu, bet arī dalīties ar savu pieredzi, pieņemot, ka valstīm ar līdzīgu ekonomikas struktūru un demogrāfiskajiem izaicinājumiem, būtu interesanta Latvijas pieredze reformu izglītības jomā īstenošanā.
1. Vērtībizglītībā balstītu indivīda profesionālo un sociālo prasmju attīstība dzīvei un konkurētspējai darba vidē, aptverot šādas tematiskās jomas:
* radītos apstākļus un vidi, kas ļautu indivīdam izvēlēties atbilstošus turpmākās profesionālās attīstības ceļus;
* atbalsta mehānismus mācības pamešanas riskam pakļautajiem un izglītību neieguvušajiem;
* sabiedrības izglītības līmeņa paaugstināšanu un nodarbinātības veicināšanu, t.sk. ārpus formālās izglītības pasākumu ietvaros;
* izglītojamo pilsoniskās līdzatbildības un sabiedriskās aktivitātes sekmēšanu;
* profesionālo un transversālo prasmju attīstību augstākajā izglītībā un mācīšanās rezultātu novērtēšanu.
1. Izglītības kvalitātes monitoringa attīstība Latvijā, aptverot šādas tematiskās jomas:
* dalību OECD starptautiskajos izglītības pētījumos, attīstot starptautiski salīdzināmos rādītājus, kā arī veicinot cilvēkresursu prasmju attīstību strādāt ar starptautiskajiem pētījumiem;
* nacionālā līmeņa izglītības kvalitātes uzraudzības indikatoru noteikšana, analizējot t.sk. citu OECD dalībvalstu pieredzi;
* resursu pārvaldības efektivitātes uzlabošanu nacionālajā, reģionālajā un vietējā līmenī, attīstot izglītības iestāžu institucionālo izcilību.
 |
| Zinātnes un tehnoloģiju politikas komiteja | * Zinātniski-pētnieciskās kapacitātes stiprināšana, veidojot konsolidētu pētniecības sistēmu ar spēcīgiem zinātniskajiem institūtiem un universitātēm kā zināšanu centriem ar atvērtu zinātnes infrastruktūru;
* Dalība starptautiskajos pētījumos zinātnes jomā, veicinot Latvijas sekmību projektu konkursos un rezultātu publicitāti;
* Cilvēkkapitāla attīstība zinātnē un inovācijās, mazinot cilvēkkapitāla aizplūšanu, veicinot tā iesakņošanos un vienlaikus – zinātniski-pētniecisko institūciju un zinātnieku grupu starptautisko tīklošanas un sadarbību.
 |
| Fiskālo lietu komiteja | * Darba turpināšana Nodokļa bāzes samazināšanas un peļņas pārneses novēršanas (BEPS) pasākuma plāna, kas satur 15 aktivitātes, ietvaros;
* Izskatāmo jautājumu izvērtēšana Latvijas nacionālo normatīvo aktu kontekstā, izvērtējot nepieciešamību ieviest attiecīgās darba grupas rekomendācijas, vai apzinot nepieciešamās izmaiņas normatīvajos aktos gadījumā, ja ar rekomendācijām tiek noteikti minimālie standarti;
* Aktīva dalība Globālajā forumā par caurskatāmību un informācijas apmaiņu nodokļu jomā, turpinot darbu pie OECD standartu informācijas apmaiņas un caurskatāmības jomā ieviešanas.
 |
| Kukuļošanas apkarošanas starptautiskajos biznesa darījumos darba grupa | * OECD Latvijas 2.fāzes novērtējuma ziņojuma rekomendāciju izpildes ieviešana;
* dalība citu valstu novērtējumos Kukuļošanas apkarošanas starptautiskajos biznesa darījumos darba grupas kompetences jautājumos.
 |
| Korporatīvās pārvaldības komiteja | * G20/OECD Korporatīvās pārvaldības principu tulkojuma latviešu valodā nodrošināšana un minēto principu popularizēšana;
* Valsts kapitālsabiedrību privatizācijas un daļējas privatizācijas pieredze un rezultāti;
* Valsts kapitālsabiedrību finanšu mērķu un nefinanšu mērķu noteikšana un savstarpēja līdzsvarošana, tai skaitā pamatojoties uz privātā sektora līdzīgu komercsabiedrību ienesīgumu un pieņemamo riska toleranci;
* Valsts kapitālsabiedrību valdes un padomes locekļu atlases un nominācijas procesa pieredze un labākā prakse.
 |
| Finanšu tirgu komiteja | * OECD dalībvalstu labākās prakses finanšu tirgu, apdrošināšanas un privāto pensiju jomā izvērtēšana.
 |
| Apdrošināšanas un privāto pensiju komiteja |
| Konkurences komiteja | * Vēršanās pret publisku personu īstenotajiem konkurences vides kropļojumiem un KP neatkarības statusa stiprināšana;
* Karteļu publiskajos iepirkumos apkarošana;
* Pieredzes apmaiņa par KP jaunāko pieredzi likumdošanas piemērošanā konkrētās lietās un jaunākās konkurences regulējuma izmaiņas.
 |
| Nodarbinātības, darba un sociālo lietu komiteja | * Rīcībpolitiku pilnveide iekļaujošāka darba tirgus veidošanai un pilnvērtīgākai Latvijas iedzīvotāju cilvēkresursu potenciāla izmantošana;
* Ienākumu nevienlīdzības un nabadzības mazināšana;
* Sociālo pakalpojumu pilnveide un deinstitucionalizācijas ieviešana.
 |
| Digitālās ekonomikas politikas komiteja | * Publisko pakalpojumu un digitālās infrastruktūras attīstība;
* Uzticēšanās elektroniskai videi, kiberdrošība un kiberdrošības risku pārvaldība;
* Sabiedrības informētība un gatavība lietot digitālās vides iespējas un e-prasmju attīstība.
 |
| Vides politikas komiteja | * Vides un ekonomisko politiku integrācija (īpaši ekonomisko instrumentu pilnveidošana vides un klimata jomās);
* Atkritumu apsaimniekošana un resursu produktivitāte (tai skaitā cirkulārās ekonomikas, atkritumu pārstrādes politikas un atkritumu datu/statistikas pilnveidošana);
* Vides un telpiskās plānošanas integrācija (tostarp piekrastes zonas integrēta apsaimniekošana un zemes izmantošana pilsētvides izplešanās kontekstā).
 |
| Ķimikāliju komiteja | * Atbalsts starptautiskajai ķīmisko vielu pārvaldības attīstības nodrošināšanai pēc 2020.gada;
* Jauno ķīmisko vielu pārvaldības iniciatīvu īstenošana (nanomateriālu un nanotehnoloģiju, endokrīnās sistēmas grāvējvielu, vidē noturīgo farmācijas piesārņotāju risku novērtēšana un pārvaldība);
* ekonomisko instrumentu integrācija ķīmisko vielu pārvaldībā.
 |
| Publiskās pārvaldības komiteja | * Valsts pārvaldes un cilvēkresursu attīstība: efektivitāte, produktivitāte un inovācijas;
* Tiesību aktu un attīstības plānošanas dokumentu ietekmes izvērtējuma uzlabošana, tajā skaitā tiesību aktu ietekmes pēcpārbaudes izvērtējuma ieviešana;
* Atklātība un godprātība valsts pārvaldē: ētika, lobēšana, trauksmes cēlēju aizsardzība.
 |
| Regulatīvās politikas komiteja |
| Veselības komiteja | * veselības pakalpojumu finansējuma un pieejamības pārskatīšana, jauna veselības finansēšanas modeļa izstrāde un ieviešana;
* veselības pakalpojumu sniedzēju kartējuma izstrāde, nosakot nacionālā, reģionālā un vietējā līmeņa ārstniecības iestāžu sniegto pakalpojumu klāstu un pieejamību un pārskatot atbildības sadalījumu par veselības pakalpojumu plānošanu starp Veselības ministriju un Nacionālo veselības dienestu;
* e-veselības sistēmas un portāla izveide, uzsākot e-receptes un elektroniskās darbnespējas lapas obligāto lietošanu 2016. gada beigās, paredzot personas elektronisko identifikāciju pakalpojumu saņemšanai un optimizējot veselības nozares datu centralizētu pārvaldību.
 |
| Statistikas un statistikas politikas komiteja | * Datu sniegšana pēc iespējas pilnīgā apjomā un detalizācijā OECD pētījumu un publikāciju vajadzībām, lai statistiskie dati par Latviju sniegtu informāciju par sociālajiem un ekonomiskajiem procesiem, to izmaiņām un prognozēm, kas būtu noderīgi, plānojot Latvijas sociāli ekonomisko procesu attīstību.
 |
| Tirdzniecības komiteja | * Pārņemot OECD labākās prakses, Latvijas uzņēmēju virzības globālajās piegādes ķēdēs veicināšana, īpašu uzmanību pievēršot mazo un vidējo komersantu iekļaušanai starptautiskajā tirdzniecībā un tiešo ārvalstu investīciju piesaistē inovāciju attīstībai;
* Izmantojot OECD Tirdzniecības komitejas ekspertīzi, iekļaujošas izaugsmes ar starptautiskās tirdzniecības instrumentiem veicināšana, īpaši darba ražīguma un konkurētspējas paaugstināšanu, prasmju un darba tirgus saskaņotības veicināšana;
* Izmantojot OECD platformu, turpmākas starptautiskās digitālās tirdzniecības attīstības veicināšana, samazinot tradicionālos tirdzniecības šķēršļus starptautiskajā tirdzniecībā Latvijas uzņēmējiem.
 |
| Zivsaimniecības komiteja | * Akvakultūras licencēšanas efektivitātes izvērtēšana, līdzdalība - OECD rekomendāciju izstrādē;
* Līdzdalība komitejas rekomendāciju pārskatīšanā un aktualizēšanā (piemēram, saistībā ar zvejas flotes pārvaldību);
* Valsts finansiālie transfēri un valsts atbalsta izvērtējums.
 |
| Patērētāju aizsardzības politikas komiteja | * Digitālā ekonomika un patērētāju interešu aizsardzība tiešsaistē;
* Drošu un atbilstošu preču nodrošināšana patērētājiem;
* Alternatīvu patērētāju strīdu izskatīšanas mehānismu attīstība.
 |
| Tūrisma komiteju | * Tūrisma politikas plānošana un veidošana Latvijā, ņemot vērā starptautiskās tendences, labās prakses piemērus un jaunāko tūrisma statistiku;
* Normatīvā regulējuma sakārtošana Latvijā, izmantojot jaunāko OECD pētījumu rezultātus (piemēram, dalīšanās ekonomika viesmīlības sektorā).
 |
| Eksporta kredītu un kredīta garantiju darba grupa | * Valsts eksporta politikas veidošana, ņemot vērā starptautiskās tendences un jaunāko statistiku;
* Valsts atbalsta instrumentu plānošana un ieviešana, īpaši valsts eksporta kredītu un to garantiju mehānismu jomās;
* Konsultācijas ar OECD dalībvalstu ekspertiem eksporta kredītu jautājumos, t.sk., par praksi kukuļošanas identificēšanā un novēršanā valsts atbalstā.
 |
| Mazo un vidējo komersantu un uzņēmējdarbības darba grupa | * Mazo un vidējo komersantu politikas plānošana un veidošana Latvijā, ņemot vērā starptautiskās tendences un jaunāko uzņēmējdarbības statistiku, t.sk., dalība OECD Scoreboard;
* Turpmāka iesaiste tādos ar uzņēmējdarbības politiku saistītos jautājumos kā uz tirgus pieprasījuma analīzi balstīta finanšu pieejamība mazo un vidējo komersantu, e-pārvaldība un administratīvā sloga mazināšana (jaunākās tendences un uzstādījumi efektīvākai pārvaldībai), uzņēmumu un investoru vajadzību apzināšana, klasteru iniciatīvas;
* Līdzdalība finanšu instrumentu attīstībā (G20/OECD augsta līmeņa principi MVU finansējuma pieejamībā).
 |
| Labas laboratorijas prakses darba grupa | * Uzturēt Latvijas Nacionālais akreditācijas biroja (LATAK) kompetenci atbilstībai OECD prasībām OECD Labas Laboratorijas prakses jomā;
* Saņemt pozitīvu atzinumu OECD auditā par LATAK kompetences atbilstību OECD prasībām OECD Labas Laboratorijas prakses jomā.
 |
| Lauksaimniecības komitejā | * Ilgtspējīga un konkurētspējīga lauksaimnieciskā ražošana – piemērotākie riska pārvaldības instrumenti, sektora elastības nodrošināšana pret dažādiem riskiem, pārtikas ķēžu efektivitātes veicināšana, starptautiskās tirdzniecības veicināšana, inovāciju izmantošana;
* Lauksaimnieciskās ražošanas potenciāla saglabāšana un attīstīšana – ilgtspējīgas un inovatīvas ražošanas metodes, produktivitātes celšana, pārtikas atkritumu un zudumu rašanās ierobežošana, pārtikas drošums;
* Vides politiku integrācija lauksaimniecības politikās – kas stimulējoši nodrošinātu bioloģiskās daudzveidības saglabāšanu, augsnes auglības veicināšanu, klimata pārmaiņu mazināšanu un adaptāciju, vides piesārņojuma mazināšanu, radot pozitīvas sinerģijas ar lauksaimnieciskās ražošanas potenciāla saglabāšanu un attīstīšanu.
 |
| Reģionālās attīstības politikas komiteja | * Ekonomiskās izaugsmes veicināšana vietējās pašvaldībās un reģionos, t.sk., inovatīvi pārvaldes risinājumi, atbalsta instrumenti.
* Kapacitātes celšana vietējo pašvaldību un reģionu speciālistiem ilgtspējīgā teritoriju attīstības plānošanā un īstenošanā.
* Teritoriālās attīstības analīze, monitorings, datu pieejamība.
 |
| Labības un Zālaugu un pākšaugu sēklu shēmā | * Sēklu sertifikācija Latvijā atbilstoši OECD prasībām arī turpmāk būs svarīga, tādējādi veicinās Latvijā ražotu sēklu eksportu, kas veicinās nozares konkurētspēju.
 |

**V Informācija par līdzekļu nepieciešamību un plānošanu, Latvijai kļūstot par OECD dalībvalsti**

**Latvijas ikgadējās iemaksas OECD**

Iemaksas I daļas budžetā (obligātās)

OECD I daļas budžets ir saistošs visām OECD dalībvalstīm un ar to tiek nosegtas organizācijas pamatfunkcijas.

OECD dalībvalstu individuālo I daļas budžeta iemaksu principi un noteikumi ir noteikti ar OECD Padomes rezolūciju par organizācijas finansēšanu, kas tika apstiprināta 2008.gada 5.jūnijā. Šī rezolūcija paredz iemaksu veidošanas principus un aprēķināšanas metodoloģiju gan tām valstīm, kas bija OECD dalībvalstis 2008.gadā, gan valstīm, kuras par organizācijas dalībniekiem kļūst laika periodā no 2009.-2018.gadam.

Saskaņā ar šiem noteikumiem līdz 2018.gadam Latvijai tiks piemērots fiksēts iemaksu apjoms, kas ir vienāds ar tām valstīm, kas par OECD dalībvalstīm kļuva pēc 2009.gada (Čīle, Igaunija, Izraēla, un Slovēnija).

2018.gadā OECD dalībvalstu iemaksu aprēķinu apmērs un principi tiks pārskatīti. Līdz ar to no 2019.gada stāsies spēkā jaunie noteikumi, kas nosakot iemaksu apmēru cita starpā ietvers individuālo ekonomikas lieluma radītāju.

Obligātās dalībvalstu iemaksas papildus I daļas budžetam veido iemaksas sekojošās pozīcijas: organizācijas pensiju fonds; investīcijas un publikācijas.

Šīm pozīcijām OECD dalībvalstu iemaksu aprēķins tiek noteikts saskaņā ar OECD 2004.gada noteikumiem, kas ņem vērā dalībvalstu ekonomikas lielumu. Latvijai iemaksu apjoms tiek noteikts saskaņā ar minimālo iemaksu slieksni (0.1% no kopējām izmaksām šajās sadaļas).

*OECD provizoriskie aprēķini Latvijas obligātajām iemaksām 2016.gadā[[2]](#footnote-2) un turpmākajiem gadiem un OECD kopējais budžets 2016.gadā (euro)*

|  |  |  |  |  |
| --- | --- | --- | --- | --- |
|  | Latvijas obligātās iemaksas 2016.gadā | Latvijas obligātās iemaksas 2017.gadā | Latvijas obligātās iemaksas 2018.gadā | Latvijas obligātās iemaksas 2019.gadā |
| Iemaksa I daļas budžetā | 1 389195 | 2 792 000 | 2 820 000 | 2 820 000 |
| Pensijas  | 26 710 | 53 800 | 54 300 | 54 900 |
| Investīcijas  | 975.50 | 2 000 | 2 000 | 2 000 |
| Publikācijas | 721.50 | 1 500 | 1 500 | 1 500 |
| **Kopā**  | **1 417 602** | **2 849 300** | **2 877 800** | **2 878 400** |

Iemaksas II daļas budžetā (brīvprātīgās)

OECD II daļas budžeta ietvaros tiek finansētas specifiskas programmas, kas neietilpst OECD pamatdarbībā un kurās OECD dalībvalstis, kā arī ne-dalībvalstis piedalās uz brīvprātības principa. Līdz ar to dalībvalstu iemaksas II daļas budžetā veido tikai maksājumi par tām programmām, kurās dalībvalstis ir izteikušas vēlmi piedalīties.

Saskaņā ar Latvijas pievienošanās līgumu OECD Latvija ir apstiprinājusi interesi turpināt dalību tikai tajās II daļas budžeta programmās, kurās Latvija ir ilgstoši piedalījusies pirms pievienošanās organizācijai, kurās atbildīgās valsts pārvaldes iestādes ir pamatojušas interesi piedalīties arī turpmāk, un kurās ministrijas savu budžetu ietvaros ir plānojušas ikgadējās iemaksas šajās programmās[[3]](#footnote-3).

*Latvijas dalība OECD budžeta II daļas programmās*

|  |  |
| --- | --- |
| **Atbildīgā institūcija** | **Programma** |
| Izglītības un zinātnes ministrija | Starptautiskais mācību vides pētījums *(TALIS*) |
| Izglītības un zinātnes ministrija | Starptautiska skolēnu novērtēšanas programma (*PISA*)  |
| Finanšu ministrija | Globālais forums par caurskatāmību un informācijas apmaiņu nodokļu jomā |
| Finanšu ministrija | Līguma par daudzpusējo kompetento iestāžu administratīvo sadarbību nodokļu jomā administrēšanas izmaksas |
| Finanšu ministrija | Iemaksas Konvencijas par administratīvo sadarbību nodokļu jomā Koordinējošā iestādē |
| Zemkopības ministrija | OECD šķirņu sertifikācijas shēmas sēklu apritei starptautiskajā tirgū (zālāju un pākšaugu sēklas; graudaugi)  |
| Ekonomikas ministrija | Vietējās ekonomikas un nodarbinātības attīstības programma *(LEED)* |
| Satiksmes ministrija | Starptautiskais transporta forums |
| Vides aizsardzības un reģionālās attīstības ministrija | Īpašā ķīmisko vielu kontroles programma  |

Ņemot vērā, ka Latvijas pārstāvību LEED programmā no Latvijas puses praktiski nodrošina Vides aizsardzības un reģionālās attīstības ministrija, ir panākta vienošanās starp atbildīgajām ministrijām par atbildības maiņu šai programmai no Ekonomikas ministriju uz Vides aizsardzības un reģionālās attīstības ministriju, vienlaicīgi paredzot veikt nepieciešamo budžeta līdzekļu 30 785 *euro* apmērā pārdali no Ekonomikas ministrijas uz Vides aizsardzības un reģionālās attīstības ministriju sākot no 2017.gada.

Kā vienīgais izņēmums ir OECD Īpašā ķīmisko vielu kontroles programma, kurā Latvija līdz šim nav piedalījusies un attiecīgi paredzējusi nepieciešamo finansējumu. Ņemot vērā, ka dalība šajā programmā ir saistīta ar OECD I daļas budžeta Ķimikāliju komitejas darbu, OECD aicina visas dalībvalstis piedalīties šajā programmā. Līdz ar to VARAM kā atbildīgajai ministrijai sākot ar 2017.gadu būtu nepieciešams paredzēt papildus 1 826 *euro* dalības segšanai šajā programmā.

**Finansējuma pārdale no iepriekš veiktajiem maksājumiem**

Latvijas maksājumi par komitejām

Lai nodrošinātu sadarbību ar OECD esot ne-dalībvalsts statusā, Latvija piedalījās atsevišķu I budžeta daļas komiteju darbā, kas paredzēja individuālās iemaksas. Līdz ar Latvijas dalību OECD šīs iemaksas, kā minēts iepriekš tiks nosegtas Latvijas kopējās dalības maksas ietvaros.

Par jau veiktajām iemaksām 2016.gadā, kas ir 168 300 *euro* Latvijai tiks atgriezti 84 150 *euro* (pārrēķinam par pamatu tiek ņemts vērā tas, ka Latvija kļuva par OECD dalībvalsti 1.jūlijā).

OECD piedāvā šo finansējumu novirzīt dalības maksas segšanai 2017.gadā.

*Latvijas iemaksas OECD komitejās 2016.gadā un ministriju budžetos plānotais finansējums 2017. – 2019.gadam (euro).*

|  |  |  |  |  |  |  |
| --- | --- | --- | --- | --- | --- | --- |
| OECD komiteja | Atbildīgā institūcija | 2016.gadā veiktā iemaksa  | Pārmaksātā suma  | Plānotais finansējums2017. gadā  | Plānotais finansējums2018. gadā | Plānotais finansējums2019. gadā |
| Konkurences komiteja | Ekonomikas ministrija | 10 800 | 5 400 | 11 013 | 11 013 | 11 013 |
| Tirdzniecības komiteja | Ārlietu ministrija | 10 800 | 5 400 | 11 100 | 11 100 | 11 100 |
| Patērētāju aizsardzības politikas komiteja | Ekonomikas ministrija | 10 800 | 5 400 | 11 100 | 11 100 | 11 100 |
| Lauksaimniecības komiteja | Zemkopības ministrija | 10 800 | 5 400 | - | - | - |
| Tūrisma komiteja | Ekonomikas ministrija | 10 800 | 5 400 | 11 100 | 11 100 | 11 100 |
| Statistikas un statistikas politikas komiteja | Ekonomikas ministrija | 10 800 | 5 400 | 11 100 | 11 100 | 11 100 |
| Digitālās ekonomikas politikas komiteja | Vides aizsardzības un reģionālās attīstības ministrija  | 10 800 | 5 400 | - | - | - |
| Rūpniecības, inovāciju un uzņēmējdarbības komiteja | Ekonomikas ministrija | 10 800 | 5 400 | 11 100 | 11 100 | 11 100 |
| Apvienotā ķimikāliju komitejas un darba grupas sanāksme | Vides aizsardzības un reģionālās attīstības ministrija | 10 800 | 5 400 | - | - | - |
| Investīciju komiteja | Ārlietu ministrija | 3 600 | 1 800 | 4 000 | 4 000 | 4 500 |
| Kukuļošanas apkarošanas starptautiskajos biznesa darījumos darba grupa | Tieslietu ministrija | 16 200 | 8 100 | - | - | - |
| Bāzes Erozijas un peļņas pārnešanas ierobežošanas projekta mērķa grupas | Finanšu ministrija | 51 300 | 25 650 | 52 648 | 53 200 | 53 200 |
| **Kopā** |  | **168 300** | **84 150** | **123 161** | **123 713** | **124 213** |

Iemaksas par iestāšanās sarunu nodrošināšanu

Iestāšanās sarunu nodrošināšanai 2016.gadā Latvija ir iemaksājusi 1.32 miljonus *euro*. Ņemot vērā, ka izmaksas par paveikto 2016.gada iestāšanās sarunās tiks apkopotas līdz 2016.gada beigām, Latvija par iespējamo neiztērēto līdzekļu apjomu tiks informēta 2017.gada janvārī.

OECD provizoriskie aprēķini liecina, ka iestāšanās sarunās neiztērētais finansējums būs pietiekošs, lai novirzītu šos līdzekļus Latvijas pēc-iestāšanās izvērtējumu nodrošināšanai. Saskaņā ar Latvijas pievienošanās līgumu OECD Latvijai būs jāsedz izdevumi par pēc-iestāšanās ziņojumu sagatavošanu Veselības un Korporatīvās pārvaldības komitejās. Kopā paredzēti 3 ziņojumi (1 Veselības komitejā un 2 Korporatīvās pārvaldības komitejā) katrs 40 000 *euro* apmērā.

**Latvijas pārstāvniecība OECD**

OECD dalībvalstu interešu pārstāvniecība OECD tiek nodrošināta caur pastāvīgajām pārstāvniecībām OECD. OECD Padomē, kas ir organizācijas galvenā lēmējinstitūcija, dalībvalstis pārstāv pie OECD akreditētie vēstnieki (pārstāvniecību vadītāji). Pārstāvniecības diplomāti un nozaru atašeji nodrošina ikdienas sadarbību ar OECD sekretariātu un citu dalībvalstu pārstāvjiem, OECD Padomes sanāksmju sagatavošanu, kā arī Latvijas interešu aizstāvību komitejās un darba grupās.

OECD dalībvalstu pārstāvniecību lielums nav noteikts un tas ir atkarīgs no dalībvalstu iespējām un prioritātēm. Atsevišķos gadījumos pārstāvniecība OECD ir apvienota ar pārstāvniecībām citām starptautiskajās organizācijās, kas atrodas Parīzē, piemēram, UNESCO.

Ņemot vērā citu salīdzinoša lieluma OECD dalībvalstu pieredzes izvērtējumu, organizācijas darba apjomu un regularitāti konkrētās jomās, kā arī Latvijas izvirzītās prioritātes sadarbībai ar OECD, tiek piedāvāts šāds pārstāvniecības modelis:

Izveidot apvienoto pārstāvniecību pie OECD un UNESCO, kurā būtu pārstāvēti 4 diplomāti un 1 vietējais līgumdarbinieks, kā arī trīs nozaru atašeji (Ekonomikas ministrijas, Finanšu ministrijas un Izglītības un zinātnes ministrijas).

Lai nodrošinātu efektīvu resursu izmantošanu, pārstāvniecības OECD un UNESCO telpas atradīsies Latvijas vēstniecības Francijā telpās - Parīzē. Izdevumi, kas saistīti ar diplomātu un vietējā līgumdarbinieka nozīmēšanu pārstāvniecībā OECD un UNESCO tiks īstenoti Ārlietu ministrijas bāzes budžeta ietvaros.

Līdz ar to, lai nodrošinātu pārstāvniecības pilnvērtīgu darbību, sākot no 2017.gada un turpmākajiem gadiem ir nepieciešams paredzēt papildus budžeta līdzekļus Ekonomikas ministrijai, Finanšu ministrijai un Izglītības un zinātnes ministrijai to nozares atašeju nozīmēšanai darbam pārstāvniecībā. Informatīvā ziņojuma 2.pielikumā norādīts detalizēts līdzekļu pieprasījums.

**VI PRIEKŠLIKUMI NEPIECIEŠAMAJĀM IZMAIŅĀM NORMATĪVAJOS AKTOS, KAS REGULĒ LĪDZŠINĒJO LATVIJAS SADARBĪBU AR OECD**

Līdzšinējā Latvijas un OECD sadarbība noteica šādi politikas plānošanas dokumenti un normatīvie akti:

1. Ministru kabineta 2003.gada 16.decembra noteikumi Nr.698 ”Ekonomiskās sadarbības un attīstības organizācijas (OECD) konsultatīvās padomes nolikums”.
2. Ministru kabineta 2004.gada 25.augusta rīkojums Nr.589 “Par Latvijas Republikas un Ekonomiskās sadarbības un attīstības organizācijas (OECD) sadarbības politikas pamatnostādnēm”.
3. Ministru kabineta 2013. gada 2. decembra rīkojums Nr. 584 „Par darba grupu sarunām par Latvijas Republikas pievienošanos Ekonomiskās sadarbības un attīstības organizācijai”.

Minētie normatīvie akti paredz vienotu Latvijas stratēģiju un valsts pārvaldes institūciju rīcību Latvijas dalībvalsts statusa iegūšanai OECD. Ņemot vērā, ka minētajos normatīvajos aktos noteiktais mērķis - dalībvalsts statusa iegūšana OECD, ir sasniegts, Ārlietu ministrija sagatavos un noteiktā kārtībā iesniegs Ministru kabinetā tiesību akta projektu ar kuru tie tiks atzīti par spēku zaudējušiem.

Pielikumā tiek pievienoti: pielikums Nr. 1 uz 117 lpp., pielikums Nr. 2 uz 1 lpp., protokollēmuma projekts uz 4 lpp., kā arī Ministru kabineta rīkojuma “Par ministriju kompetenču sadalījumu Latvijas interešu pārstāvēšanā Ekonomiskās sadarbības un attīstības organizācijas komitejās un darba grupās” projekts uz 3 lpp. un Ministru kabineta rīkojuma „ Par ministriju kompetenču sadalījumu Latvijas interešu pārstāvēšanā Ekonomiskās sadarbības un attīstības organizācijas komitejās un darba grupās” projekta sākotnējās ietekmes novērtējuma ziņojums (anotācija) uz 3 lpp.

Ārlietu ministra vietā – iekšlietu ministrs R.Kozlovskis

Vīza: valsts sekretārs A.Pildegovičs

17.08.2016 09:31

4882

Diāna Putniņa

Ekonomisko attiecību un attīstības sadarbības politikas departamenta

OECD un ekonomiskās sadarbības nodaļas padomniece

Tālr.: 67016418, e-pasts: diana.putnina@mfa.gov.lv

1. OECD Kukuļošanas apkarošanas starptautiskajos biznesa darījumos darba grupā izteikto rekomendāciju ieviešanas uzraudzība notiek Tieslietu ministrijas vadībā izveidotās darba grupas ietvaros. Tajā piedalās valsts iestāžu pārstāvji, kas ir atbildīgi vai līdzatbildīgi rekomendāciju ieviešanā. Rīcības plāns un progress rekomendāciju ieviešanā regulāri tiek apstiprināts Ministru kabinetā. [↑](#footnote-ref-1)
2. 2016.gada iemaksas ir aprēķinātas uz *pro-rata* principa ņemot vērā, ka Latvija kļuva par OECD dalībvalsti 2016.gada 1.jūlijā. [↑](#footnote-ref-2)
3. Izņēmums ir OECD Īpašā ķīmisko vielu kontroles programma, kur dalība ir noteikta, kā obligāta. [↑](#footnote-ref-3)